**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.01.2019, ora 08.00 – 26.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.01.2019, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis la data de 25.01.2019, la ora 12.45, atenţionarea hidrologică nr. 2 – COD GALBEN, valabilă în intervalul 25.01.2019, ora 13.00-27.01.2019, ora 09.00, vizând producerea de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din bazinele hidrografice menționate, cu posibile depășiri ale COTELOR DE ATENŢIE** pe râurile din bazinele hidrografice: Pogăniş – bazin superior, Bârzava, Moraviţa **(judeţele Caraş-Severin şi Timiş),** Drincea, Desnăţui **(judeţele Mehedinţi şi Dolj),** Jiu – bazin aval staţia hidrometrică Sadu **(**j**udeţele Mehedinţi, Gorj şi Dolj)**, Olt – afluenţii aferenţi sectorului aval confluenţă Lotru **(judeţele Vâlcea, Gorj, Dolj, Argeş şi Olt). Fenomenele se pot produce cu probabilitate și intensitate mai mare ȋn intervalul 26.01.2019, ora 06:00 – 26.01.2019, ora 16:00 pe unele râuri mici din judeţele Gorj şi Vâlcea.**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ARGEŞ, CARAŞ-SEVERIN, DOLJ, GORJ, MEHEDINŢI, OLT, TIMIŞ şi VÂLCEA**(8 prefecturi) – COD GALBEN.*

**Debitele au fost** **în creştere,** ca efect combinat al precipitaţiilor lichide căzute în interval, cedării apei din stratul de zăpadă şi propagării pe râurile din bazinele hidrografice: Tur, Lăpuș, Someșul Mic, Crasna, Barcău, Crișuri, Bega Veche, Bega, Bârzava, Moravița, Caraș, Nera, Cerna, Jiu, Vedea, Argeș, Ialomița, Buzău, bazinul inferior al Someșului, bazinele mijlocii și inferioare ale Mureșului, Târnavelor, Timișului, Oltului, unii afluenți ai Siretului inferior și relativ staționare pe celelalte râuri.

Se situează peste COTELE DE ATENȚIE râurile la următoarele stații hidrometrice: Moravița-Moravița (250+6)-jud. TM și Orlea-Celei (180+6)-jud. GJ.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Lăpuș, Crişul Negru, Crișul Alb, Bega, Bârzava, Caraș, Jiu, Argeș, Suceava, Moldova, pe cursul Siretului, pe unii afluenți ai Bistriței (Bistricioara, Bicaz, Cuejdiu, Iapa, Cracău), bazinele superioare ale Crasnei, Barcăului, Moraviței, Cernei, bazinul inferior al Timișului, bazinul mijlociu și inferior al Oltului, bazinul superior și mijlociu al Ialomiței şi sub 30% din mediile multianuale pe unii afluenți ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția râurilor din Crișana și Banat, au fost în diminuare, restrângere și eliminare, cu excepția râurilor din Moldova, Maramureș și nordul Transilvaniei, unde s-au menținut fără modificări importante.

S-au menținut zăpoarele (aglomerări de ghețuri) pe râuri la următoarele stații hidrometrice: Iza – Vadu Izei, Mara – Vadu Izei și Someș – Răstoci.

Amonte de barajul acumulării Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaductul Poiana Largului până la 0,4 km în aval de barajul Topoliceni, pe o lungime de 4,8 km. Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 50% din lungime.

**Debitele vor fi în creştere,** ca efect combinat al precipitaţiilor lichide prognozate, cedării apei din stratul de zăpadă şi propagării pe râurile din bazinele hidrografice: Jiu, Vedea, Argeş, Ialomiţa, bazinul inferior al Oltului şi pe râurile din Dobrogea și numai prin propagare pe cursurile inferioare ale Turului, Someșului, Crasnei, Barcăului, Crișului Repede, Mureșului, Begăi, Bârzavei, Moraviței, Carașului, Nerei, Cernei, cursurile mijlocii și inferioare ale Crișului Negru, Crișului Alb, Timișului, în scădere în bazinele superioare ale râurilor: Crasna, Barcău, Crișuri, Bega, Timiș, Bârzava, Moravița, Caraș, Nera, Cerna și relativ staţionare pe celelalte râuri.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de niveluri şi debite cu posibile depăşiri ale COTELOR DE ATENŢIE pe unele râurile din sudul și sud-vestul țării, ca urmare a precipitațiilor lichide prognozate și cedării apei din stratul de zăpadă.

Formațiunile de gheață existente se vor menține fără modificări importante pe râurile din Maramureş, nordul Moldovei şi Transilvaniei şi vor fi în diminuare, restrângere și eliminare pe celelalte râuri.

**DUNĂRE**

**Debitul la intrarea în ţară** (secţiunea Baziaş) în intervalul 25-26.01.2019 **a fost staționar, având valoarea de 4400 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Turnu Măgurele și în creștere pe sectorul Zimnicea – Tulcea.

**Debitul la intrarea în ţară** (secţiunea Baziaş) **va fi staţionar (4400 m3/s).**

În aval de Porţile de Fier debitele vor fi în scădere pe sectorul Gruia – Zimnicea şi în creştere pe sectorul Giurgiu – Tulcea.

**2.** **Situaţia meteorologică în intervalul 25.01.2019, ora 08.00 –26.01.2019, ora 06.00**

**Administraţia Naţională de Meteorologie (A.N.M.) a emis la data de 25.01.2019, la ora 12.00, atenţionarea meteorologică nr. 8, astfel:**

**-informare meteorologică valabilă în intervalul 25.01.2019, ora 12:00 – 27.01.2019, ora 06:00, vizând precipitații moderate cantitativ, intensificări temporare ale vântului, polei: „în intervalul menționat aria precipitațiilor, în general moderate cantitativ, se va extinde începând din sud-vestul țării. În regiunile sudice și sud-estice vor predomina ploile, în nordul Moldovei, Banat și Crișana, precum și la munte vor fi mai ales ninsori, iar în restul teritoriului se vor semnala precipitații mixte. Temporar vor fi depuneri de polei. Vântul va prezenta intensificări în jumătatea de sud a teritoriului, dar și pe crestele montane, unde ninsoarea va fi temporar viscolită”.**

**-atenţionare meteorologică–COD GALBEN valabilă în intervalul 25.01.2019, ora 14:00 –26.01.2019, ora 14:00, vizând ninsori însemnate cantitativ în zona Munților Banatului, în Carpații Meridionali și Carpații de Curbură; polei pe arii extinse în Muntenia, local în Oltenia și** **în jumătatea de sud a Moldovei; ploi însemnate cantitativ în nordul Olteniei și al Munteniei; intensificări ale vântului: „în zona Munților Banatului, în Carpații Meridionali și Carpații de Curbură vor fi precipitații predominant sub formă de ninsoare și se vor acumula cantități de 15-25 l/mp și izolat peste 35 l/mp. În zona înaltă stratul de zăpadă nou depus va fi consistent, iar vântul va avea intensificări cu rafale de 65-70 km/h, viscolind și troienind zăpada.**

**În regiunile sudice și sud-estice temporar vor fi precipitații, predominant ploi, iar vântul va avea intensificări cu rafale de 55-60 km/h și izolat 70 km/h. Vor fi depuneri de polei pe arii extinse în Muntenia, local în Oltenia și în jumătatea de sud a Moldovei.**

**În nordul Olteniei și al Munteniei cantitățile de apă vor fi în general de 20...30 l/mp, determinând topirea stratului de zăpadă”.**

Aceastăatenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către toate prefecturile* (42 de prefecturi)- *informare meteorologică;*

*-către prefecturile judeţelor: ALBA, ARGEŞ, BACĂU, BRAŞOV, BRĂILA, BUZĂU, CARAŞ-SEVERIN, CĂLĂRAŞI, DÂMBOVIŢA, DOLJ, GALAŢI, GIURGIU, GORJ, HUNEDOARA, IALOMIŢA, ILFOV, MEHEDINŢI, OLT, PRAHOVA, SIBIU, TELEORMAN, VASLUI, VÂLCEA, VRANCEA şi Municipiul BUCUREŞTI* (25 de prefecturi)– *COD GALBEN.*

**În ţară,** vremea a fost închisă, cu precipitații temporare în toate regiunile, slabe și moderate, iar în Oltenia local însemnate cantitativ, cumulându-se în județul Gorj peste 30 l/mp. În Dobrogea a plouat, în Muntenia au fost mai ales ploi, la munte, în Maramureș și în Crișana au predominat ninsorile, iar în celelalte regiuni s-au semnalat precipitații mixte. Pe arii extinse în Muntenia, local în Oltenia și Moldova și pe suprafețe restrânse în Dobrogea, Maramureș și Transilvania au fost depuneri de polei care au devenit temporar semnificative în orele serii și noaptea în partea central-sudică a țării. Vântul a prezentat intensificări în regiunile sudice, cu viteze mai mari în a doua parte intervalului, când rafalele au atins 55...65 km/h, iar în rest a suflat slab și moderat. La munte, la altitudini mari, vântul a suflat tare, cu rafale de până la 85...100 km/h, viscolind și spulberând zăpada. Stratul de zăpadă era prezent la munte, unde măsura pe platformele stațiilor meteorologice până la 218 cm la munte (în Masivul Făgăraș), în Moldova (până la 67 cm), în Maramureș (până la 36 cm), în cea mai mare parte a Transilvaniei (până la 47 cm), a Crișanei (până la 17 cm) și a Banatului (până la 19 cm), în jumătatea de nord a Olteniei (până la 44 cm) și în nordul și nord-vestul Munteniei (până la 28 cm). Temperaturile maxime s-au încadrat între -7 grade la Darabani, Suceava și Cotnari și 8 grade la Odorheiu Secuiesc; la ora 06 valorile termice erau cuprinse între -7 grade la Darabani, Suceava, Târgu Neamț și Cotnari și 5 grade la Mangalia. S-a semnalat ceață pe arii extinse și persistentă în Dobrogea și pe suprafețe mici, cu caracter temporar în rest.

**Observaţie:** începând de ieri, de la ora 06.00, au fost în vigoare 29 de mesaje privind fenomene meteorologice periculoase imediate, dintre care 4 mesaje de avertizare cod portocaliu (3 emise de CNPM București și 1 de SRPV Bacău) și 25 de atenționări cod galben (9 emise de SRPV Constanța, 5 de SRPV Bacău, câte 3 de CNPM București pentru Muntenia, SRPV Sibiu, respectiv SRPV Craiova și 2 de SRPV Cluj).

**La Bucureşti,** vremea a fost închisă și rece. Depunerile de polei din intervalul anterior s-au menținut, iar precipitațiile sub formă de burniță și ploaie din cursul serii și începutul nopții au determinat temporar creșterea depunerii înghețate. Vântul a suflat slab și moderat, trecător cu rafale de până la 30...35 km/h ziua și 45...50 km/h noaptea. Temperatura aerului s-a menținut la valoarea de -2 grade pe parcursul zilei, apoi a fost în creștere ușoară, astfel că la ora 06 se înregistrau 0 grade la toate stațiile meteo.

**3. Prognoza meteorologică în intervalul 26.01.2019, ora 08.00 –27.01.2019, ora 8.00**

**În ţară,** vremea va fi în general închisă și se vor semnala precipitații în toate regiunile, în general moderate cantitativ în prima parte a zilei, în special în sudul țării și la munte. În nordul, în centrul și în vestul teritoriului, precum și în zonele de munte vor predomina ninsorile, iar în sud și sud-est vor fi mai ales ploi. **Local în Muntenia și în jumătatea de sud a Moldovei și pe spații mai mici în rest vor fi depuneri de polei.** Noaptea aria precipitațiilor -în general slabe- va fi în restrângere către nordul țării; vor predomina ninsorile, iar în Moldova se vor menține condițiile de polei. Vântul va sufla slab și moderat, cu intensificări temporare pe creste, unde va viscoli ninsoarea, iar în prima parte a intervalului și în regiunile sud-sud-estice. Temperaturile maxime se vor încadra între -5 grade în nordul Moldovei și 8...9 grade pe litoral; minimele termice de duminică dimineață vor fi cuprinse -9 și 1 grad. Local și temporar se va forma ceață.

**La Bucureşti,** vremea va fi în general închisă. În special în prima parte a zilei vor fi precipitații slabe, mai ales ploaie, iar seara se va forma ceață. Depunerile de polei se vor menține. Vântul va sufla în general moderat, cu cel mult 30...35 km/h. Temperatura aerului se va situa pe tot parcursul zilei la valori de 0...1 grad, iar noaptea va coborî spre o minimă de -2 grade.

**4. Buletin nivometeorologic emis pentru perioada 25-26.01.2019**

Vremea a fost în general închisă. Cerul a fost noros și temporar a nins în toate masivele, mai însemnat cantitativ în Făgăraș și Bucegi, unde cantitățile de precipitații au depășit local 20 l/mp și izolat 40 l/mp (cu un maxim de 54 l/mp și 28 cm de strat proaspăt depus la Bâlea Lac). În restul masivelor montane stratul nou depus de zăpadă nu a depășit 10 cm. În Bucegi, la altitudini mai mici, în cursul zilei precipitațiile au fost mixte. Vântul a suflat moderat, cu intensificări temporare de 70-80 km/h în zona înaltă a Carpaților Meridionali și de peste 100 km/h pe crestele din Bucegi, din sector predominant sudic și sud-estic, izolat viscolind și spulberând puternic ninsoarea. Temporar s-a semnalat ceață asociată pe arii restrânse în zona înaltă și cu depunere de chiciură. La peste 2000 metri în zona Bâlea Lac au fost semnalate avalanșe spontane de placă de vânt de pe un versant cu expoziție nordică. Stratul de zăpadă a crescut în general cu până la 10 cm, exceptând masivele din Făgăraș și Bucegi, unde a înregistrat 10-20 cm și izolat peste 25 cm (la Bâlea Lac).

**Grosimea stratului de zăpadă în data de 25.01.2019, ora 14:00**

Carpații Meridionali: 192 cm la Cuntu, 217 cm la Bâlea-Lac, 156 cm Vf. Țarcu, 130 cm la Vf. Omu, 89 cm la Parâng, 84 cm la Păltiniș, 104 cm la Sinaia, 54 cm la Predeal, 40 cm la Fundata;

Carpații Orientali: 106 cm la Vf. Lăcăuți, 111 cm la Bucin, 103 cm la Vf. Călimani, 91 cm la Vf. Ceahlău-Toaca, 51 cm la Poiana Stampei, 46 cm la Vf. Iezer-Rodnei;

Carpații Occidentali: 140 cm la Stâna de Vale, 119 cm la Vlădeasa 1400, 100 cm la Semenic, 79 cm la Vf. Vlădeasa.

**Evoluţia vremii în intervalul 25.01.2019, ora 20:00 – 26.01.2019, ora 20:00**

Vremea se va menține în general închisă. Cerul va fi acoperit și temporar va continua să ningă pe arii relativ extinse în toate masivele, cu precădere în Carpații Meridionali și de Curbură, unde și cantitățile de precipitații vor fi mai însemnate, local de peste 10-15 l/mp și izolat 20 l/mp, cu depunere de nou strat de zăpadă de 10-20 cm. În masivele nordice, cantitățile de precipitații vor fi mai slabe cantitativ, putând atinge izolat 5-10 l/mp. Cu totul izolat la altitudini mai mici precipitațiile vor fi mixte. Vântul va sufla slab și moderat, cu intensificări temporare de 50-60 km/h din sector predominant sud-estic în Carpații Meridionali și de Curbură, iar pe creste, în cursul nopții și prima parte a zilei de sâmbătă rafalele vor atinge 70-90 km/h, viscolind sau spulberând zăpada. Din a doua parte a zilei, mai ales în masivele din nordul țării, vântul va deveni predominant vestic. Se va semnala ceață asociată în zonele înalte și cu depuneri de chiciură.

**Peste 1800 m:** temperaturi minime: -9...-5 gr.C; temperaturi maxime: -6...-2 gr.C;

**Sub 1800 m:** temperaturi minime: -5...-2 gr.C; temperaturi maxime: -2...1 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini mai mari de 1800 m, în ultimele 24 ore, stratul de zăpadă a crescut semnificativ, cu 28 cm, iar în continuare va continua să crească cu până la 15-20 cm. Întreaga parte superioară a stratului de zăpadă este momentan foarte instabilă, existând și plăci de vânt instabile cu rezistență scăzută, care se pot rupe cu ușurință, atât spontan, cât și la supraîncărcări oricât de slabe. În locurile adăpostite sunt și se vor forma noi depozite de zăpadă. La supraîncărcări oricât de mici o parte însemnată din partea superioară a actualului strat poate aluneca, declanșând avalanșe de dimensiuni mai mari, dar izolat se pot declanșa și avalanșe spontane.

Sub 1800 m stratul de zăpadă moderat cantitativ care a fost depus în ultimele zile este ușor umezit datorită temperaturilor diurne apropiate de zero grade. Va continua să ningă și se va depune în continuare un strat proaspăt de zăpadă relativ umedă ce va îngreuna suplimentar actualul strat. Pe pantele mai înclinate și pe văi, unde zăpada a format depozite însemnate, se pot declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Bucegi: risc mare**

La peste 1800 m, în ultimele trei zile s-au acumulat 25 l/mp, stratul de zăpadă fiind astfel instabil în primii 60-70 cm din partea superioară. Stratul de zăpadă va crește în continuare și se vor menține sau forma noi plăci de vânt la suprafață. În interiorul stratului sunt prezente cruste intercalate de gheață, care se pot rupe la supraîncărcări. Un risc crescut îl reprezintă și depozitele de zăpadă de pe văi și din zonele adăpostite. Stratul instabil din partea superioară poate aluneca cu ușurință la supraîncărcări slabe, dar și spontan, putând forma avalanșe de dimensiuni medii sau izolat mari.

La altitudini mai mici de 1800 m stratul de zăpadă este umezit și instabil în cea mai mare parte a sa datorită temperaturilor diurne ușor pozitive înregistrate în ultimele zile, când precipitațiile mixte au cumulat până la 30 l/mp. Ninsorile moderate prognozate în continuare vor depune un strat proaspăt de zăpadă umedă ce va îngreuna suplimentar actualul strat. Pe pantele suficient de înclinate și pe văile cu depozite însemnate, declanșările de avalanșe de dimensiuni mici sau medii sunt posibile la supraîncărcări slabe, dar se pot declanșa și spontan curgeri sau avalanşe de dimensiuni mici sau medii.

**Stabilitatea şi evoluţia stratului de zăpadă în masivele Țarcu-Godeanu: risc mare**

La peste 1800 m se întâlnesc numeroase plăci de vânt, stratul de zăpadă este instabil în primii 50 cm, iar în următorul interval va continua să ningă moderat cantitativ. Vântul a dus la acumularea zăpezii în zonele adăpostite și pe văi, acolo stratul instabil din partea superioară fiind de dimensiuni mai mari. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate se pot desprinde și spontan volume mai importante de zăpadă.

La altitudini mai mici de 1800 m, stratul de zăpadă are grosimi însemnate (pe alocuri și de 2 metri), fiind umezit datorită temperaturilor diurne ușor pozitive înregistrate în zilele anterioare. Declanşarea avalanşelor este posibilă la supraîncărcări oricât de slabe, pe pantele cu înclinație mare, dar spontan se pot declanşa și curgeri sau avalanşe mici sau medii din primii 40-50 cm ai stratului actual de zăpadă.

**Stabilitatea şi evoluţia stratului de zăpadă în masivul Parâng - Șureanu: risc mare**

La altitudini mai mari de 1800 m stratul de zăpadă va continua să crească cu până la 10-15 cm, acesta depunându-se peste actualul strat instabil de la suprafață ce are în componență și plăci de vânt instabile ce se pot rupe cu ușurință la suprasarcini. În locurile adăpostite vântul a format depozite însemnate de zăpadă. La supraîncărcări slabe, actualul strat instabil din partea superioară poate aluneca și declanșa avalanșe de dimensiuni medii, în cazuri izolate putând antrena și straturile mai vechi din zonele cu volume însemnate de zăpadă.

La altitudini mai mici de 1800 m, stratul este umezit și instabil în jumătatea sa superioară, un risc crescut fiind reprezentat de depozitele mai mari de zăpadă de pe văi și din zonele adăpostite. Ninsoarea prognozată pentru următorul interval va fi umedă și grea și se va depune la temperaturi diurne apropiate de zero grade, acționând ca o suprasarcină suplimentară, și astfel la supraîncărcări slabe se pot declanșa avalanșe prin alunecarea stratului instabil de la suprafață peste plăcile de vânt mai vechi sau peste crustele de gheață. Izolat se pot produce și spontan curgeri sau avalanşe din primii 30-40 cm ai stratului de zăpadă.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

În următorul interval va ninge în general slab, dar pe fondul temperaturilor diurne apropiate de zero grade stratul de zăpadă nou depus va fi umezit. Actualul strat de zăpadă este mediu stabilizat, având în partea superioară zăpadă cu rezistență scăzută și plăci de vânt care se pot rupe la supraîncărcări slabe. Sub 1600 m stratul este umezit și se pot declanşa curgeri sau avalanşe de dimensiuni mici sau medii, atât spontan, cât mai ales la supraîncărcări.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m, în ultimele 48 ore s-au acumulat 20 l/mp, dar va continua să ningă în general slab. Sunt multiple plăci de vânt formate în săptămânile precedente pe majoritatea versanților și cruste subțiri de gheață în interiorul stratului. Dimensiunea actualului strat variază semnficativ, de la 20-30 cm pe platouri până la câțiva metri în zonele adăpostite, în funcție de relief. Pe pantele mai înclinate declanşarea avalanşelor va fi posibilă la supraîncărcări slabe, riscul fiind crescut în zonele cu acumulări mai însemnate de zăpadă. La altitudini mai mici de 1800 m stratul de zăpadă are dimensiuni mai reduse, este relativ stabilizat, avalanșe de mici dimensiuni fiind posibile doar la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La peste 1800 m ninsorile cumulate în ultimele zile au fost moderate, cumulându-se treptat 25 l/mp în decurs de o saptămână, timp în care stratul de zăpadă a crescut cu 20 cm. Va continua să ningă, în general slab, însă pe fondul intensificărilor vântului zăpada va fi viscolită și spulberată, formându-se noi plăci de vânt pe majoritatea versanților. În interiorul stratului sunt cruste subțiri de gheață, iar pe văi și în zonele adăpostite depozite însemnate de zăpadă. Pe pantele cu înclinare mare declanşarea avalanşelor va fi posibilă la supraîncărcări slabe. La altitudini mai mici de 1800 m stratul de zăpadă are dimensiuni mai reduse, fiind relativ stabilizat, avalanșe de mici dimensiuni fiind posibile doar în cazuri izolate pe pante foarte înclinate, la supraîncărcări mari în zonele cu acumulări însemnate de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC MARE (4)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC MARE (4)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**Pe râurile interioare**

**A.B.A. Siret Bacău** **și G.N.M.-C.J.** **Bacău** informează că la data de 25.01.2019, în jurul orei 13:30, în zona comunei Dofteana, jud. Bacău, s-a produs o poluare cu cca 200 l de țiței și apă sărată a cca 20 mp de sol (drum forestier) și a pârâului Păcurița (afluent de dreapta necadastrat al pârâului Dofteana) pe o lungime de cca 350 m în urma avarierii conductei de amestec O.M.V. Petrom de la Grup sonde Păcurița la Parc Păcurița de către un utilaj al societății S.C. DOR Invest S.R.L. Comănești. **Măsuri:** echipa de intervenție O.M.V. Petrom a oprit pomparea, a delimitat zona afectată, a reparat conducta prin montare de șarnieră, a montat 7 baraje absorbante pe tronsonul afectat, a răspândit material absorbant pe o lungime de cca 900 m din pârâul Păcurița (până la confluența cu pârâul Dofteana) şi a procedat la colectarea produsului petrolier deversat în butoaie metalice, urmând a fi transportat la Parcul 2 Dofteana. Reprezentanții S.G.A. Bacău și G.N.M.-C.J. Bacău s-au deplasat la fața locului pentru investigații. Au fost recoltate 4 probe de apă din pârâul Păcurița, două din amonte şi două din aval de locul producerii poluării. Se va reveni cu rezultatele analizelor probelor de apă prelevate.

Pe fluviul Dunărea şi pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 23-24.01.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE